Document ID: 31988D0383

31988D0383
L 183/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 февруари 1988 година
за осигуряване подобряването на информираността в областта на безопасността, хигиената и здравето на работното място
(88/383/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 118 от него,
като има предвид, че е изключително важно Комисията да разполага с необходимата информация преди държавите-членки да приемат законови, подзаконови и административни разпоредби, отнасящи се до безопасността, хигиената и здравето на работното място; като има предвид, че в определени случаи всички държави-членки също трябва да бъдат информирани относно законовите, подзаконовите и административните разпоредби, планирани от която и да е държава-членка;
като има предвид, че Директива 83/189/ЕИО на Съвета (1) предвижда система за информиране в областта на техническите стандарти и правила, в това число тези, отнасящи се до безопасността, хигиената и здравето на работното място;
като има предвид, че е необходимо да се допълни тази процедура чрез подобряване информираността относно други законови, подзаконови и административни разпоредби, предвидени в настоящото решение;
като има предвид, че е необходимо да се създаде експертна група, чиито членове се номинират от държавите-членки, със задачата да подпомага Комисията при проучване на проектите на национални законови, подзаконови и административни разпоредби,
ПРИЕ НАСТОЯЩОТО РЕШЕНИЕ:
Член 1
Държавите-членки незабавно информират Комисията относно всички законови, подзаконови и административни разпоредби, отнасящи се до безопасността, хигиената и здравето на работното място, и за всички законопроекти, проекти за подзаконови и административни разпоредби в тази област, с изключение на проектите за технически правила по смисъла на член 1, параграф 6 от Директива 83/189/ЕИО. Държавите-членки предоставят на Комисията и всички други разпоредби в тази област.
Член 2
1. Комисията предоставя на държавите-членки всички проекти на законови, подзаконови и други административни разпоредби, които са получени от нея съгласно член 1 и, които, по нейна преценка, съответстват на целта на настоящото решение.
2. Комисията и другите държави-членки могат да представят забележки на държавата-членка, чиито проекти на разпоредби те са получили в съответствие с параграф 1; съответната държава-членка взема предвид получените забележки, доколкото това е възможно. Държавите-членки предават своите забележки чрез Комисията.
Член 3
Комисията се подпомага от експертна група, председателствана от представител на Комисията. Групата се състои от 24 члена, като всяка държава-членка номинира по двама експерта, които се назначават от Комисията. На всеки титулярен член се определя заместник в съответствие с горните правила.
Член 4
Комисията периодично информира Консултативния комитет по безопасност, хигиена и защита на здравето на работното място относно всички дейности, произтичащи от изпълнението на настоящото решение, с изключение на аспектите на тези дейности, считани за поверителни от държавите-членки и, когато това е необходимо, Комисията информира и Постоянния комитет, учреден в съответствие с член 5 от Директива 83/189/ЕИО.
Член 5
Адресати на настоящото решение са държавите-членки.
Съставено в Брюксел на 24 февруари 1988 година.

Labels: 12
9